בית הכנסת אור שמח

בית הכנסת אור שמח (בגרמנית: Or-Sameach-Synagoge ;באוקראינית וברוסית: Синагога Ор Самеах; בעברית: ישיבת אור שמח) הוא בית הכנסת הראשי של העיר אודסה שבאוקראינה. הוא ממוקם ברחוב יברייסקה מספר 25, בפינת רחוב רישלייה. היסטוריה מאז ייסוד העיר בשנת 1794 חיה באודסה אוכלוסייה יהודית גדולה. בשנת 1798 נוסדה הקהילה היהודית הראשונה בעיר ונבנה בית הכנסת הראשון מעץ. בשנת 1847 תכנן האדריכל האיטלקי פרנץ מוראנדי את בית הכנסת אור שמח במקום בית הכנסת הקודם. אבן הפינה הונחה בשנת 1850, אולם המבנה נחנך רק בשנת 1860. בית הכנסת היה בית הכנסת הכוראלי הראשון בעיר וקבל מעמד של בית הכנסת הראשי של אודסה. המבנה נבנה כבניין דו־קומתי בעל חזית וחלל פנימי בסגנון פלורנטיני המשולב ברומנטיקה. בשנת 1919 הופקע המבנה בצו של הבולשביקים על ידי פרסום הצו לענייני דת, שלפיו הועבר כל רכוש של הקהילה היהודית ומסמכיה לידי רשויות המדינה, ובשנת 1923 נסגר בית הכנסת "לבקשת ציבור העובדים". בשנת 1923 חולל בית הכנסת ושימש תחילה כמוזיאון לטבע. לאחר מלחמת העולם השנייה פעל במבנה בשנת 1947 תיאטרון מוזיקלי לילדים, ובשנת 1948 שוכנה בו אגודת המתנדבים הכלל־סובייטית לקידום התעופה של ברית המועצות. בשנת 1950 הפך המבנה לאולם ספורט של המכון הפדגוגי של אודסה, ולשם כך עבר שינויים נרחבים. תקרה פנימית הותקנה בחלל המרכזי שגובהו 25 מטרים, כך שבחלקו התחתון הוקם מגרש כדורסל, ובחלק העליון – באזור עזרת הנשים והיציעים – התאמנו מתעמלים. בשנת 1996 הוחזר המבנה לקהילה היהודית ושב לשמש כבית הכנסת הראשי של אודסה, ובספטמבר 1996, במהלך חג ראש השנה, התפללו יהודי אודסה בבית הכנסת הראשי של העיר לראשונה מזה שנים רבות. בשנת 1998 נפתחה בבית הכנסת ישיבה. בין השנים 1996–2008 שופץ המבנה והורחב, הושלמה עבודת שיקום חזית בית הכנסת, שוחזרה הבימה ונוסף מקווה. ב־9 במרץ 2008 תרם ארי שימל, יהודי מהממלכה המאוחדת, ביום הולדתו ה־80 ובמעמד בר מצווה של נכדו נתנאל, ספר תורה חדש לבית הכנסת. מעמד בית הכנסת נכון למאה ה-21 מתקיימות בבית הכנסת תפילות יומיות ותפילות חג, שבהן משתתפים כמה מאות מתפללים. בחגים המרכזיים מגיעים למקום לא רק תושבי אודסה אלא גם מבלהורוד-דניסטרובסקי, איזמאיל, צ'ורנומורסק וערים נוספות באוקראינה. במבנה פועלים לשכתו של הרב הראשי של אודסה ומחוז אודסה, הרב שלמה בקשט, וכן משרדי הנהלת הקהילה היהודית הדתית של אודסה. במקום פועלים גם האוניברסיטה היהודית של אודסה, רשת תוכניות חינוכיות, בתי ספר, תלמודי תורה (חיידרים) ותוכנית לימוד בזוגות במסורת ה"חברותא". קישורים חיצוניים History of the community Main Synagogue of Odessa Synagogues of Odessa (ברוסית) הערות שוליים